CIMBT จับมือ บริษัท ไทยสมาร์ทคาร์ดชูบัตรร่วม ATM-สมาร์ทเพิร์สในบัตรเดียว
ธนาคาร ซีไอเอ็มบี ไทย จับมือ บริษัท ไทยสมาร์ทคาร์ด ออกบัตรร่วม รวม ATM กับ สมาร์ทเพิร์สในบัตรเดียว ลุยตลาดรายย่อยเจาะกลุ่มลูกค้า 7-Eleven พร้อมเปิดตัวบริการเติมเงินนอกสาขา 7-Eleven เป็นครั้งแรก เติมผ่านตู้ ATM และ CIMB Clicks Internet Banking ของธนาคาร ซีไอเอ็มบี ไทย ได้แล้ววันนี้
15 ก.ค. 2558

นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคาร ซีไอเอ็มบี ไทย (Mr.Adisorn Sermchaiwong, Head of Retail Banking Group of CIMB Thai Bank) เปิดเผยว่า ธนาคารจับมือเป็นพันธมิตรกับ บริษัท ไทยสมาร์ทคาร์ด จำกัด ในการออกบัตรร่วมกัน ภายใต้ชื่อ บัตร ATM ซีไอเอ็มบี ไทย สมาร์ทพอยต์ อีกหนึ่งนวัตกรรม cashless หรือการลดการพกพาเงินสด ที่ช่วยเพิ่มความสะดวกสบายอีกขั้นให้ลูกค้าในการจับจ่ายใช้สอยประจำวันผ่าน 7-Eleven ด้วยข้อดีของการเป็นบัตรใบแรกและบัตรใบเดียวในขณะนี้ ที่สามารถเติมเงินเข้ากระเป๋า Smart Purse ได้ที่ตู้ ATM และ Internet Banking ซึ่งสะดวกรวดเร็วยิ่งขึ้น จากปกติที่ลูกค้าต้องเติมเงินด้วยเงินสดที่ 7-Eleven เท่านั้น
นายเฉลิมชัย ฉัตรชัยกนันท์ ประธานเจ้าหน้าที่ สายงานธุรกิจและปฏิบัติการ บริษัท ไทย สมาร์ท คาร์ด จำกัด (Mr. Chalermchai Chatchaiganan, Chief Commercial Officer &amp; Chief Operations Officer of Thai Smart Card Co., Ltd.) กล่าวว่า นวัตกรรมด้านการเติมเงินเข้าบัตร Smart Purse ผ่านตู้ ATM และ Internet Banking ของธนาคาร ซีไอเอ็มบี ไทย จะเอื้อประโยชน์ให้ผู้ถือบัตร Smart Purse ใบอื่นๆ หลายล้านใบ มีช่องทางในการเติมเงินเพิ่มขึ้นทันที ตอบโจทย์ยุทธศาสตร์หลักของ บริษัท ไทยสมาร์ทคาร์ด ซึ่งก็คือ ความสะดวกสบายของลูกค้า
ทั้งนี้ ธนาคาร ซีไอเอ็มบี ไทย เปิดตัว บัญชีออมทรัพย์ ซีไอเอ็มบี ไทย สมาร์ทพอยต์ ซึ่งเป็นบัญชี e-Savings คู่กับ บัตร ATM ซีไอเอ็มบี ไทย สมาร์ทพอยต์ พร้อมกับโปรโมชั่นช่วงเปิดตัว สมัครใช้บริการวันนี้ ได้แต้มสะสม 3,000 พอยต์เข้าบัญชีทันที วันนี้ – 30 กันยายน 2558 พิเศษอีกขั้น เติมเงินเข้ากระเป๋าสมาร์ทเพิร์ส 500 บาทจะได้รับเงินคืน 10 บาท ต่อเดือน/บัญชี โดยเงิน Cash back จะกลับเข้าสู่บัญชีออมทรัพย์ ซีไอเอ็มบี ไทย สมาร์ทพอยต์
ขณะเดียวกัน บัตร ATM ซีไอเอ็มบี ไทย สมาร์ทพอยต์ จะช่วยเพิ่มความคุ้มค่าในการจับจ่ายใช้สอยด้วยคุณสมบัติของบัตรสมาร์ทเพิร์ส ซึ่งปกติ ทุกๆ การใช้จ่าย 10 บาท ที่ 7-Eleven รับแต้มสะสม 5 พอยต์ นอกจากนี้ ทุกๆ 1 บิลของการชำระค่าบริการที่ Counter Service รับแต้มสะสม 5 พอยต์ ซึ่งแต้มสะสมดังกล่าว ทุกๆ 50 พอยต์มีมูลค่า 1 บาท ใช้แทนเงินสด และแลกของพรีเมี่ยม ที่ 7-Eleven ได้อีกด้วย
อนึ่ง บัตร ATM ซีไอเอ็มบี ไทย สมาร์ทพอยต์ สามารถฝาก-ถอนเงินสดจากตู้ ATM ได้โดยไม่มีค่าธรรมเนียมถอนเงินสดจากตู้ ATM ข้ามเขต สำหรับบัญชี ซีไอเอ็มบี ไทย สมาร์ทพอยต์ เป็นบัญชี e-Savings ไม่ต้องมีสมุดคู่ฝาก เพียงแค่มี email สำหรับรับ e-Statement สามารถดู statement ได้ง่ายผ่าน Clicks และ internet banking รับดอกเบี้ยเท่าออมทรัพย์ และรับดอกเบี้ยเข้าบัญชีทุกเดือน ค่าธรรมเนียมแรกเข้า 190 บาท (ราคาเท่ากับบัตร 7-Eleven ที่ขายอยู่ในปัจจุบัน) ค่าธรรมเนียมรายปีๆละ 200 บาท พิเศษ โปรโมชั่นช่วงเปิดตัว ชำระค่าธรรมเนียมรายปีๆแรก 100 บาท (ลด 50% จากราคาปกติ 200 บาท)
ปัจจุบัน บัตรสมาร์ทเพิร์ส สามารถใช้ซื้อสินค้าที่ร้าน 7-Eleven ทุกสาขา รวมถึงธุรกิจอื่นๆ ในกลุ่มซีพี ออลล์ เช่น เคาน์เตอร์เซอร์วิส, บุ๊คสไมล์, ทเวนตี้โฟร์ ช้อปปิ้ง, ร้านยาเอ็กซ์ต้า พลัส, ร้านกาแฟ และเบเกอรี่อบสด คัดสรร นอกจากนี้ยังสามารถนำบัตร ไปใช้จ่ายตามร้านค้าเครือข่ายของสมาร์ทเพิร์ส ทั้งสถานีบริการน้ำมันปตท. กว่า 800 สถานีทั่วประเทศ ค่าผ่านทางโทลล์เวย์ และอื่น ๆ อีกกว่า 24,000 จุดทั่วประเทศ